S-824/2012

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 16. október 2012 á hendur Ó-kk-þgf H-kk-þgf L-x-x J-kk-þgf, kt. 000000-0000, Vesturbergi 33, Reykjavík, fyrir fíkniefnalagabrot, með því að hafa, mánudaginn 27. febrúar 2012 í húsnæði að Hafnarbraut 12 í Kópavogi, haft í vörslum sínum 344,00 g af kannabislaufi og 218 kannabisplöntur, og að hafa um nokkurt skeið fram til þessa dags, staðið að ræktun greindra plantna í sölu- og dreifingarskyni.

Telst brot þetta varða við 2. og 4. gr. a., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, greiðslu sakarkostnaðar og jafnframt að framangreind fíkniefni verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er þess jafnframt krafist að ákærði sæti upptöku samkvæmt heimild í 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 á 5 gróðurhúsalömpum, 5 lampaskermum, 5 loftdælum, 1 stórum lampa fyrir græðlinga og 1 loftblásara, sem lögregla lagði hald á við rannsókn málsins og ákærði notaði við ólögmæta ræktun framangreindra kannabisplantna.

Ákærði krefst vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Um málavexti er vísað til ákæru.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæðis í ákæru. Engar óskir hafa komið fram um að fram fari aðalmeðferð í málinu.

Ákærði er fæddur 1984 og hefur ekki áður sætt refsingum sem hér skipta máli.

Er refsing ákærða hæfilega ákveðin fangelsi í 6 mánuði. Rétt þykir að fresta fullnustu refsingarinnar og skal hún niður falla að liðnum tveimur árum frá birtingu dómsins, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði skal greiða sakarkostnað eins og nánar greini í dómsorði.

Þá sæti ákærði upptöku á fíkniefnum og tækjum og tólum þeim tengdum, sem lögregla lagði hald á við rannsókn málsins, eins og nánar segir í dómsorði.

Af hálfu ákæruvaldsins sótti málið K-kk-nf I-kk-nf V-kk-nf aðstoðarsaksóknari lögreglustjórans á höfuðborgarsvæðinu.

Dóm þennan kveður upp S-kk-nf S-kk-nf héraðsdómari.

D ó m s o r ð:

Ákærði, Ó-kk-nf H-kk-nf L-kk-nf J-kk-nf, sæti fangelsi í 6 mánuði, en fresta skal fullnustu refsingarinnar og hún niður falla að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 344,00 g af kannabislaufi, 218 kannabisplöntum, 5 gróðurhúsalömpum, 5 lampaskermum, 5 loftdælum, 1 stórum lampa fyrir græðlinga og 1 loftblásara sem lögregla lagði hald á við rannsókn málsins.

Ákærði greiði 73.077 krónur í sakarkostnað samkv. yfirliti sækjanda og 56.476 krónur í málsvarnarlaun S-kk-ef F-kk-ef hdl. skipaðs verjanda síns að teknu tilliti til virðisaukaskatts.

S-kk-nf S-kk-nf